
Nr. 15430 din 16.02.2023
REFERAT DE APROBARE

a proiectului de hotărâre privind acordarea unui sprijin financiar pentru Parohia Cornetu, judeţul Ilfov
Prin adresa Parohiei Cornetu nr. 26 din 16.02.2023, înregistrată la Primăria comunei Cornetu, judeţul Ilfov, sub nr. 15423 din 16.02.2023, s-a solicitat acordarea unui ajutor financiar pentru lucrările de restaurare a picturii din incinta bisericii cu hramul Sf. Cuv. Parascheva şi Sf. Cuv. Mucenic Efrem cel Nou.
În setul de documente anexate adresei se regăsesc copii după:

- Adresa Patriarhiei Române – Mitropolia Munteniei şi Dobrogei, Arhiepiscopia Bucureştilor nr. 149/15.02.2023, prin care se înaintează Parohiei Cornetu, judeţul Ilfov, în copie, hotărârea Arhiepiscopiei Bucureştilor de pe Temei nr. 1538/15.02.2023. Prin această adresă se face informarea cu privire la faptul că, la 31.10.2022, Comisia de Pictură Bisericească a aprobat proiectul tehnic privind lucrările de conservare-restaurare pictură murală, tehnica ulei, în suprafaţă estimată de 750 mp, de la Biserica Parohiei Cornetu, Protoieria Ilfov Sus, iar valoarea devizului economic estimativ aprobat este de 698.135, 18 lei, inclusiv TVA;

- Hotărârea Arhiepiscopiei Bucureştilor de pe Temei nr. 1538 din 15.02.2023.
În vederea adjudecării lucrărilor se va organiza o licitaţie, potrivit procedurii prevăzute în Regulamentul pentru Organizarea şi Funcţionarea Comisiei de Pictură Bisericească.

Analizând prevederile din Ordonanța Guvernului nr. 82/2001 privind stabilirea unor forme de sprijin financiar pentru unităţile de cult aparţinând cultelor religioase recunoscute din România, republicată, cu modificările și completările ulterioare, respective art. 1 alin. (1), unde se prevede

”(1) Unităţile aparţinând cultelor religioase recunoscute din România, precum şi unităţile şi instituţiile de învăţământ teologic autorizate şi acreditate potrivit legii, aflate în subordinea acestora şi neintegrate în învăţământul de stat, primesc de la bugetul de stat şi de la bugetele locale un sprijin sub formă de contribuţii, care va asigura completarea drepturilor salariale neacoperite din fondurile proprii ale unităţilor de cult centrale şi locale respective.”, 
iar la art. 3 alin. (3) din același act normativ

”(3) De la bugetele locale se pot aloca fonduri pentru completarea fondurilor proprii necesare pentru întreţinerea şi funcţionarea unităţilor de cult fără venituri sau cu venituri reduse, pentru construirea ori repararea lăcaşurilor de cult şi pentru conservarea şi întreţinerea bunurilor aparţinând cultelor şi care fac parte din patrimoniul cultural naţional mobil, pentru amenajarea şi întreţinerea muzeelor cultural-religioase, pentru construirea şi repararea sediilor administrative ale eparhiilor sau ale centrelor de cult, a sediilor unităţilor de învăţământ teologic proprietate a cultelor recunoscute, pentru construirea, amenajarea şi repararea clădirilor având destinaţia de aşezăminte de asistenţă socială şi medicală ale unităţilor de cult, precum şi pentru activităţile de asistenţă socială şi medicală susţinute de acestea.”, 
Coroborate cu prevederile Legii nr. 273/2006 privind finanţele publice locale, cu modificările și completările ulterioare,
Şi luând act de faptul că Parohia Cornetu, judeţul Ilfov nu are suficiente fonduri pentru acoperirea acestor lucrări de conservare-restaurare a picturii,

Apreciez legal, necesar și oportun proiectul de hotărâre privind acordarea unui sprijin financiar în cuantum de 150.000 lei pentru Parohia Cornetu, judeţul Ilfov în forma prezentată, drept pentru care îl supun dezbaterii și aprobării Consiliului local.

